OPATRENIE

Úradu geodézie, kartografie a katastra Slovenskej republiky

z ................ 2010

o úprave dispozičných oprávnení správcov majetku štátu v zriaďovateľskej pôsobnosti   Úradu geodézie, kartografie a katastra Slovenskej republiky pri nakladaní s majetkom štátu

         Úrad geodézie, kartografie a katastra Slovenskej republiky (ďalej len „úrad“) podľa § 8c ods. 2 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov (ďalej len „zákon“) ustanovuje:

§ 1
Predmet a rozsah úpravy

Toto opatrenie sa vzťahuje na správcov majetku štátu, ktorými na účely tohto opatrenia sú štátne rozpočtové organizácie a štátne príspevkové organizácie zriadené úradom a štátne rozpočtové organizácie a štátne príspevkové organizácie, ku ktorým vykonáva úrad funkciu zriaďovateľa podľa § 8c ods. 3 písm. b) zákona.

§ 2
Osobitné ponukové konanie pri prevode hnuteľných vecí štátu
(k § 8a ods. 6 písm. h) zákona)

Povinnosť správcov uvedených v § 1 vykonať osobitné ponukové konanie podľa § 8a ods. 1 sa vzťahuje na hnuteľný majetok štátu, ktorého zostatková účtovná hodnota presahuje 1660 euro a neuplynulo viac ako päť rokov od jeho prvého uvedenia do prevádzky alebo začatia užívania, s výnimkou prevodu na účely podľa § 11 ods. 7 zákona.

§ 3
Prevod správy hnuteľných vecí štátu
( k § 9 ods. 2 zákona)

Na platnosť zmluvy o prevode správy hnuteľných vecí štátu sa vyžaduje súhlas úradu, ak správcovia uvedení v § 1 prevádzajú hnuteľné veci štátu uvedené v § 2 do správy iných správcov ako sú uvedení v § 1 ods. 1 písm. a) zákona.

§ 4
Zámena správy hnuteľných vecí štátu
(k § 9 ods.3 zákona)

Na platnosť zmluvy o zámene správy hnuteľných vecí štátu sa vyžaduje súhlas úradu, ak správcovia uvedení v § 1 zamieňajú  hnuteľné veci štátu uvedené v § 2 do správy iným správcom, ako sú uvedení v § 1 ods.1 písm. a) zákona. 

§ 5
Prevod vlastníctva hnuteľných vecí štátu
(k § 11 ods. 6 zákona)

Na platnosť kúpnej zmluvy, ktorou sa prevádza vlastníctvo hnuteľných vecí štátu, sa vyžaduje súhlas úradu, ak správcovia uvedení v § 1 prevádzajú vlastníctvo hnuteľných vecí štátu uvedených v § 2 .

§ 6
Výmena hnuteľných vecí štátu
(k § 11 ods. 8 zákona)

Na platnosť zámennej zmluvy hnuteľných vecí štátu sa vyžaduje súhlas úradu, ak správcovia uvedení v § 1 výmenou dávajú vlastníctvo hnuteľných vecí štátu uvedených v § 2. 

§ 7
Nájom majetku štátu
(k § 13 ods. 10 zákona)

Na platnosť zmluvy o nájme hnuteľného majetku štátu sa vyžaduje súhlas úradu, ak správcovia uvedení v § 1  prenechávajú do nájmu hnuteľný majetok štátu uvedený v § 2 iným nájomcom, ako sú právnické osoby uvedené v § 1 ods.1 písm. a) zákona, na čas dlhší ako jeden rok alebo neurčitý čas.

§ 8
Výpožička majetku štátu
(k § 13 ods. 10 zákona)

( 1 )   Na platnosť zmluvy o výpožičke nehnuteľných vecí štátu, ktorou správcovia uvedení  § 1 prenechávajú do výpožičky nehnuteľný majetok štátu sa vyžaduje súhlas úradu, ak sa zmluva uzatvára s osobami uvedenými v § 13 ods. 8 písm. a) a d) zákona.

( 2 )   Na platnosť zmluvy o výpožičke hnuteľných vecí štátu, ktorou správcovia uvedení v § 1 prenechávajú do výpožičky hnuteľný majetok štátu uvedený v § 2 iným osobám, ako sú uvedené v § 1 ods.1 písm. a) zákona, sa vyžaduje súhlas úradu.

§ 9
Zrušovacie ustanovenie

         Zrušuje sa opatrenie  Úradu geodézie, kartografie a katastra Slovenskej republiky
č. 425/2003 Z. z. o úprave dispozičných oprávnení správcov v zriaďovateľskej pôsobnosti Úradu geodézie, kartografie a katastra Slovenskej republiky pri nakladaní s majetkom štátu.
																							
§ 10
Účinnosť
       												
Toto opatrenie nadobúda účinnosť  1.apríla 2010.

Štefan Moyzes